L 123/2
RO
Jurnalul Oficial al Uniunii Europene
8.5.2023
(3)
Stabilizatorii cu plumb sporesc stabilitatea termică a PVC-ului în timpul procesului de producție a PVC-ului și al fabricării articolului.
De asemenea, ei protejează PVC-ul împotriva fotodegradării.
Industria din Uniune a eliminat treptat în mod voluntar utilizarea stabilizatorilor cu plumb în procesul de producție a PVC-ului și în articolele din PVC și a raportat că acest proces a fost finalizat cu succes în 2015 (5).
Articolele din PVC care conțin plumb, în special produsele pentru construcții, au o durată lungă de exploatare, rămânând în uz pentru perioade de mai multe decenii, după care devin deșeuri la momentul eliminării și pot fi reciclate, putând astfel reintroduce plumb în produse prin intermediul PVC-ului recuperat.
Dosarul întocmit în temeiul anexei XV a arătat că, în 2016, 90 % din emisiile totale estimate de plumb din articolele din PVC în Uniune provin de la articolele din PVC importate, ca urmare a eliminării treptate a stabilizatorilor cu plumb din Uniune.
(4)
Pentru a facilita aplicarea restricției propuse, este adecvat să se impună restricții privind orice formă de plumb prezent în PVC, indiferent de funcția sa prevăzută.
(5)
La 5 decembrie 2017, Comitetul pentru evaluarea riscurilor din cadrul agenției (denumit în continuare „CER”) a adoptat un aviz final (6), concluzionând că restricția propusă de agenție este cea mai adecvată măsură la nivelul Uniunii pentru a aborda riscurile identificate prezentate de compușii plumbului utilizați ca stabilizatori în articolele din PVC în ceea ce privește eficacitatea reducerii unor astfel de riscuri, caracterul practic și posibilitatea monitorizării.
(6)
CER a propus interzicerea utilizării oricărei concentrații de plumb în articolele din PVC.
De asemenea, CER a fost de acord cu agenția cu privire la necesitatea unei derogări pentru articolele care conțin PVC recuperat.
Cu toate acestea, CER a propus stabilirea unor limite mai ridicate pentru conținutul de plumb în cazul anumitor articole din PVC care conțin PVC rigid și flexibil recuperat, și anume de 2 % și, respectiv, de 1 %, în procente de greutate.
Propunerea respectivă a ținut cont de estimarea conform căreia alternativa la reciclarea unor astfel de articole, adică eliminarea deșeurilor din PVC prin depozitare și incinerare, ar duce la creșterea emisiilor în mediu și nu ar reduce riscurile.
Diferitele limite propuse au ținut seama de conținutul mediu de plumb estimat al deșeurilor de PVC rigid și flexibil în 2013, de impactul preconizat asupra volumelor de reciclare și de faptul că PVC-ul flexibil eliberează mai mult plumb decât PVC-ul rigid.
S-a ținut seama în mod corespunzător de faptul că anumite articole au un conținut ridicat de PVC recuperat care poate reprezenta 100 % din PVC-ul din articolul final, în procente de greutate.
(7)
La 15 martie 2018, Comitetul pentru analiză socioeconomică din cadrul agenției (denumit în continuare „CASE”) a adoptat un aviz final (7) în care a concluzionat că restricția propusă de agenție, astfel cum a fost modificată de CER și de CASE, a fost cea mai adecvată măsură la nivelul Uniunii pentru a aborda riscul identificat, din punctul de vedere al raportului dintre beneficiile sale socioeconomice și costurile socioeconomice.
CASE a ajuns la această concluzie pe baza celor mai bune dovezi disponibile, luând în considerare proprietățile plumbului ca substanță toxică fără valoare-prag și impactul său asupra sănătății umane, precum și accesibilitatea costurilor asociate cu restricția propusă.
CASE a considerat că există alternative adecvate care sunt disponibile pe scară largă și sunt utilizate deja în Uniune.
De asemenea, el a luat în considerare raportul cost-eficacitate al restricției.
În sfârșit, conform concluziei CASE, chiar și niște efecte limitate asupra sănătății umane în ceea ce privește scăderea coeficientului de inteligență ar fi suficiente pentru a justifica costurile aferente restricției.
(8)
CASE a fost de acord cu propunerea din dosarul întocmit în temeiul anexei XV conform căreia, având în vedere evoluția preconizată a concentrației de plumb din PVC-ul recuperat, această concentrație va scădea suficient până în 2035-2040 pentru a permite ca articolele din PVC care conțin PVC recuperat să respecte limita generală propusă de concentrație a plumbului de 0,1 %.
Prin urmare, derogarea pentru anumite articole din PVC care conțin PVC recuperat trebuie să se aplice timp de 15 ani de la intrarea în vigoare a restricției.
În plus, CASE a fost de acord că, pentru a se ține seama de incertitudinea cu privire la tendințele viitoare în ceea ce privește cantitatea de deșeuri de PVC care urmează să fie reciclate și conținutul lor de plumb, această perioadă de aplicare trebuie să fie reevaluată în termen de 10 ani de la intrarea în vigoare a restricției.
În conformitate cu obiectivul planului de acțiune al UE pentru economia circulară din 2015 (8) de a promova ciclurile de materiale netoxice și de a menține un nivel ridicat de protecție a sănătății umane și a mediului, Comisia a considerat că perioada respectivă de aplicare trebuie să fie reevaluată în termen de 7,5 ani de la intrarea în vigoare a restricției.
(5) Raport al VinylPlus privind progresele înregistrate, 2017, p. 14; a se vedea https://vinylplus.eu/uploads/downloads/VinylPlus_Pro gress_Report_2017.pdf (6) https://echa.europa.eu/documents/10162/86b00b9e-2852-d8d4-5fd7-be1e747ad7fa (7) https://echa.europa.eu/documents/10162/86b00b9e-2852-d8d4-5fd7-be1e747ad7fa (8) Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor.
Închiderea buclei – un plan de acțiune al UE pentru economia circulară.
[COM(2015) 614 final].